b'\n_START_ARTICLE_\nKremlinul din Moscova\n_START_PARAGRAPH_\nKremlinul din Moscova (rus\xc4\x83: \xd0\x9c\xd0\xbe\xd1\x81\xd0\xba\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd0\x9a\xd1\x80\xd0\xb5\xd0\xbc\xd0\xbb\xd1\x8c) este cel mai cunoscut kremlin (\xe2\x80\x9ecitadel\xc4\x83 ruseasc\xc4\x83\xe2\x80\x9d). Este un complex fortificat (vezi Turnurile Kremlinului) care include palatele Kremlinului \xc8\x99i catedralele Kremlinului, care domin\xc4\x83 Pia\xc8\x9ba Ro\xc8\x99ie din Moscova. Complexul serve\xc8\x99te ca re\xc8\x99edin\xc8\x9b\xc4\x83 oficial\xc4\x83 \xc8\x99i ca principal loc de munc\xc4\x83 al pre\xc8\x99edintelui Federa\xc8\x9biei Ruse.\n_START_SECTION_\nOrigine\n_START_PARAGRAPH_\nLocul a fost populat \xc3\xaenc\xc4\x83 din al doilea mileniu \xc3\xaenainte de Hristos. Originile sunt o structur\xc4\x83 fortificat\xc4\x83 Viatici pe Dealul Borrovi\xc8\x9bki unde r\xc3\xa2ul Neglinnaia se revars\xc4\x83 \xc3\xaen r\xc3\xa2ul Moscova. Slavii au ocupat \xc3\xaen secolul al XI-lea partea de sud-vest a dealului, fapt atestat de urmele ce dateaz\xc4\x83 din 1090 descoperite de arheologii sovietici. P\xc3\xa2n\xc4\x83 in secolul al XIV-lea locul era denumit grad (sau gorod \xe2\x80\x9eora\xc8\x99\xe2\x80\x9d) al Moscovei. Ora\xc8\x99ul Kremlin a fost descoperit \xc3\xaen 1331 \xc8\x99i etimologia sa este disputat\xc4\x83. Grad-ul a fost extins semnificativ de prin\xc8\x9bul Dolgoruki \xc3\xaen 1156, distrus de mongoli \xc3\xaen 1237 \xc8\x99i ref\xc4\x83cut din temelii in 1339.\n_START_SECTION_\nScaunul marilor duci\n_START_PARAGRAPH_\nPrima piatr\xc4\x83 de temelie a Kremlinului a fost pus\xc4\x83 \xc3\xaen numele lui Ivan Kalita la sf\xc3\xa2r\xc8\x99itul anilor 1320 -1330, dup\xc4\x83 ce Petru, mitropolitul Rusiei a fost for\xc8\x9bat s\xc4\x83-\xc8\x99i mute scaunul de la Kiev la Moscova. Noul sediu al mitropoliei avea nevoie de biserici. Printre bisericile construite se num\xc4\x83r\xc4\x83 Catedrala Adormirii (1327), cu Capela Sf. Petru (1329), Biserica Sf. Ioan Climacus (1329), Biserica M\xc4\x83n\xc3\xa2stirii Schimb\xc4\x83rii la fa\xc8\x9b\xc4\x83 a M\xc3\xa2ntuitorului (1330) \xc8\x99i Catedrala Arhanghelului (1333). Dintre aceste biserici, doar Catedrala M\xc3\xa2ntuitorului, reconstruit\xc4\x83, a r\xc4\x83mas p\xc3\xa2n\xc4\x83 \xc3\xaen secolul al XX-lea: a fost demolat\xc4\x83 \xc3\xaen 1933 din ordinul lui Stalin.\n_START_SECTION_\nRe\xc8\x99edin\xc8\x9ba \xc8\x9barilor\n_START_PARAGRAPH_\nReconstruc\xc8\x9bia Kremlinului a fost ini\xc8\x9biativa marelui prin\xc8\x9b Ivan al III-lea, care a invitat din Italia renascentist\xc4\x83 un numar de arhitec\xc8\x9bi versa\xc8\x9bi, \xc3\xaentre care Pietro Antonio Solari \xc8\x99i Marco Ruffo. \xc3\x8en timpul domniei lui Ivan al III-lea au fost construite cele trei catedrale ale Kremlinului. Zidurile Kremlinului au fost construite \xc3\xaentre anii 1485 \xc8\x99i 1495._NEWLINE_Dup\xc4\x83 terminarea noilor ziduri ale Kremlinului \xc8\x99i a bisericilor, prin\xc8\x9bul a decretat ca nici o structur\xc4\x83 s\xc4\x83 nu fie construit\xc4\x83 \xc3\xaen vecin\xc4\x83tatea imediat\xc4\x83 a citadelei. Kremlinul era separat de ora\xc8\x99ul comercial (Kitai-gorod) de un \xc8\x99ant cu fortifica\xc8\x9bii de 30 metri l\xc4\x83\xc8\x9bime, peste care a fost construit\xc4\x83 Catedrala Fa\xc8\x9betei \xc3\xaen timpul lui Ivan cel Groaznic. Acela\xc8\x99i \xc8\x9bar a renovat c\xc3\xa2teva din palatele bunicului s\xc4\x83u, a ad\xc4\x83ugat un palat nou \xc8\x99i o catedral\xc4\x83 nou\xc4\x83 pentru fiii lui \xc8\x99i a pus temelia Bisericii Sf. Treimi din incinta Kremlinului._NEWLINE_\xc3\x8en perioada crizei dinastice ruse\xc8\x99ti, Kremlinul a stat timp de doi ani sub ocupa\xc8\x9bie lituaniano-polon\xc4\x83 (21 septembrie 1610 - 26 octombrie 1612) \xc8\x99i a fost eliberat de o oaste de voluntari condus\xc4\x83 de Kuzma Minin \xc8\x99i Dmitri Pojarski. Aceast\xc4\x83 for\xc8\x9b\xc4\x83 a sus\xc8\x9binut alegerea lui Mihail Romanov ca nou \xc8\x9bar al Rusiei. \xc3\x8en timpul domniei fiului sau, Alexei, au fost construite Catedrala M\xc3\xa2ntuitorului, Poarta armurilor, Palatul Terem, Parcul de amuzament \xc8\x99i Palatul patriarhului Nifon. Dupa moartea lui Alexei, Kremlinul a fost martorul revoltei din Moscova din 1682, dup\xc4\x83 care \xc8\x9barul Petru, abia a sc\xc4\x83pat, a detestat Kremlinul. Dup\xc4\x83 trei decenii a abandonat re\xc8\x99edin\xc8\x9ba \xc8\x9barilor, hot\xc4\x83r\xc3\xa2nd ca noua capital\xc4\x83 s\xc4\x83 fie la Sankt Petersburg.\n_START_SECTION_\nPerioada imperial\xc4\x83\n_START_PARAGRAPH_\nDe\xc8\x99i \xc3\xaenc\xc4\x83 folosit pentru \xc3\xaencoron\xc4\x83ri, Kremlinul a fost abandonat \xc8\x99i neglijat p\xc3\xa2n\xc4\x83 \xc3\xaen 1773, c\xc3\xa2nd Ecaterina cea Mare l-a angajat pe Vasili Bajenov pentru a-i construi o nou\xc4\x83 re\xc8\x99edin\xc8\x9b\xc4\x83. Arhitectura lui Bajenov era neoclasic\xc4\x83, bombastic\xc4\x83, la scar\xc4\x83 eroic\xc4\x83, \xc8\x99i a necesitat demolarea unor biserici \xc8\x99i palate, precum \xc8\x99i a unei p\xc4\x83r\xc8\x9bi din zidul Kremlinului. Dup\xc4\x83 \xc3\xaencheierea fazei preg\xc4\x83titoare, lucr\xc4\x83rile de construc\xc8\x9bie au fost am\xc3\xa2nate din cauza lipsei de fonduri. C\xc3\xa2\xc8\x9biva ani mai t\xc3\xa2rziu, arhitectul Matvei Kazakov a condus reconstruc\xc8\x9bia sec\xc8\x9biunilor demolate din zid \xc8\x99i a unor p\xc4\x83r\xc8\x9bi ale M\xc4\x83n\xc4\x83stirii Ciudov \xc8\x99i a construit spa\xc8\x9biosul \xc8\x99i luxosul birou al Senatului, care a devenit sediul principal al pre\xc8\x99edin\xc8\x9bilor Rusiei._NEWLINE_\xc3\x8en timpul invaziei lui Napoleon, armata francez\xc4\x83 a \xc8\x9binut Kremlinul sub ocupa\xc8\x9bie \xc3\xaentre 2 Septembrie \xc8\x99i 11 octombrie 1812. C\xc3\xa2nd a ajuns \xc3\xaen Rusia, Rusia a ordonat distrugerea Kremlinului. Cl\xc4\x83direa Arsenalului \xc8\x99i alte c\xc3\xa2teva por\xc8\x9biuni din zid au fost distruse de explozii, iar focul a avariat Palatul Fa\xc8\x9betei \xc8\x99i c\xc3\xa2teva biserici. Exploziile au continuat \xc3\xaenc\xc4\x83 trei zile. Din fericire, ploaia a deteriorat explozibilul \xc8\x99i astfel distrugerile au fost de amploare redus\xc4\x83. Lucr\xc4\x83rile de restaurare au durat trei ani (1816 - 1819) \xc8\x99i au fost coordonate de Osip Bove. \xc3\x8en timpul domniei lui Alexandru I, c\xc3\xa2teva construc\xc8\x9bii vechi au fost renovate \xc3\xaen stil neogotic.\n_START_SECTION_\nPerioada sovietic\xc4\x83 \xc8\x99i postsovietic\xc4\x83\n_START_PARAGRAPH_\nGuvernul sovietic s-a mutat la 12 martie 1918 de la Petrograd (cum se numea atunci St. Petersburg) la Moscova. Lenin a ales drept re\xc8\x99edin\xc8\x9b\xc4\x83 cl\xc4\x83direa Senatului din Kremlin, iar camera sa continu\xc4\x83 s\xc4\x83 fie men\xc8\x9binut\xc4\x83 \xc3\xaen stare muzeal\xc4\x83. \xc8\x98i Stalin a avut \xc3\xaen cl\xc4\x83dire camere pentru uz personal. \xc8\x98oimii argintii de pe turnuri au fost inlocui\xc8\x9bi cu steaua ro\xc8\x99ie, \xc3\xaen timp ce zidul din apropierea mausoleului lui Lenin a fost transformat \xc3\xaen zidul necropolei Kremlinului._NEWLINE_M\xc4\x83n\xc4\x83stirea Ciudov \xc8\x99i M\xc4\x83n\xc4\x83stirea \xc3\x8en\xc4\x83l\xc8\x9b\xc4\x83rii Domnului, cu minunatele catedrale ale secolul al XVI-lea au fost dezafectate pentru a face loc \xc8\x98colii Militare \xc8\x99i Palatului Congresului. Palatul Micului Nicolae \xc8\x99i Catedrala M\xc3\xa2ntuitorului au fost demolate. Accesul publicului \xc3\xaen re\xc8\x99edin\xc8\x9ba guvernului sovietic a fost barat p\xc3\xa2n\xc4\x83 \xc3\xaen 1955. Muzeele Kremlinului au fost \xc3\xaenfiin\xc8\x9bate \xc3\xaen 1961, iar complexul a fost printre primele p\xc4\x83r\xc8\x9bi de patrimoniu sovietic incluse \xc3\xaen patrimoniul mondial (1990)._NEWLINE_Directoarea Muzeelor Kremlinului, Elena Gagarina (fiica lui Iuri Gagarin) coordoneaz\xc4\x83 lucr\xc4\x83ri de restaurare de mare amploare, \xc3\xaentre care interioarele originale ale Marelui Palat Kremlin, distruse \xc3\xaen timpul regimului lui Stalin, \xc3\xaens\xc4\x83, din cauza mijloacelor precare de finan\xc8\x9bare, progresul este lent.\n_START_SECTION_\nCl\xc4\x83dirile\n_START_PARAGRAPH_\nTriunghiul neregulat al zidurilor Kremlinului cuprinde o suprafa\xc8\x9b\xc4\x83 de 27,5 hectare, iar pia\xc8\x9ba catedralelor ocup\xc4\x83 pozi\xc8\x9bia central\xc4\x83 a Kremlinului. Este \xc3\xaenconjurat\xc4\x83 de \xc8\x99ase cl\xc4\x83diri, dintre care trei catedrale. Catedrala Adormirii este cea mai veche, terminat\xc4\x83 \xc3\xaen 1479, fiind cea mai mare catedral\xc4\x83 din acele timpuri \xc8\x99i totodat\xc4\x83 biserica de \xc3\xaencoronare a \xc8\x9barilor Rusiei. Construc\xc8\x9bia cu fa\xc8\x9bad\xc4\x83 masiv\xc4\x83 din calcar, cu cinci turle cu cupole aurite a fost proiectat\xc4\x83 de Fioravanti. Catedrala Bunei Vestiri, cu nou\xc4\x83 cupole aurite, a fost terminat\xc4\x83 \xc3\xaen 1489. Catedrala Arhanghelului Mihail (1508) se afl\xc4\x83 \xc3\xaen partea de sud-est al pie\xc8\x9bei \xc8\x99i este necropola a peste cincizeci de membri ai familiilor imperiale ruse\xc8\x99ti. O alt\xc4\x83 construc\xc8\x9bie important\xc4\x83 este Turnul cu clopot al lui Ivan cel Mare, aflat \xc3\xaen partea de nord-est al pie\xc8\x9bei. Are 81 de metri \xc3\xaen\xc4\x83l\xc8\x9bime \xc8\x99i se spune c\xc4\x83 marcheaz\xc4\x83 centrul Moscovei. Cele 21 de clopote sunau alarma \xc3\xaen caz de primejdie._NEWLINE_Cea mai veche construc\xc8\x9bie civil\xc4\x83 este Palatul Fa\xc8\x9betelor (1491), unde se afl\xc4\x83 tronurile imperiale, \xc8\x99i a fost ctitorit\xc4\x83 de Ivan cel Groaznic. Urm\xc4\x83toarea cl\xc4\x83dire ca vechime este casa familiei \xc8\x9bariste, palatul Terem. Primul palat Terem a fost construit de Ivan al III-lea al Rusiei, dar cea mai mare parte a construc\xc8\x9biei de ast\xc4\x83zi a fost finalizat\xc4\x83 ulterior, \xc3\xaen secolul al XVII-lea. Primele dou\xc4\x83 palate sunt unite de Marele Palat al Kremlinului. Acesta a fost inaugurat de Nicolae I \xc3\xaen 1838. A fost cea mai mare construc\xc8\x9bie din Kremlin \xc8\x99i a costat 11 milioane de ruble. Are s\xc4\x83li de recep\xc8\x9bie, trepte monumentale de culoare ro\xc8\x99ie \xc8\x99i apartamente private._NEWLINE_Partea de nord a Kremlinului este ocupat\xc4\x83 de Arsenal. Primul Arsenal a fost construit de Petru cel Mare \xc3\xaen 1701. Arsenalul existent \xc3\xaen prezent a fost construit \xc3\xaen 1817, dup\xc4\x83 ce trupele lui Napoleon au distrus vechea cl\xc4\x83dire \xc3\xaen timpul invaziei franceze din 1812._NEWLINE_Zona de nord-vest a Kremlinului este ocupat\xc4\x83 de cl\xc4\x83direa Armureriei. A fost construit\xc4\x83 \xc3\xaen 1851 \xc8\x99i \xc3\xaen prezent este muzeu.\n_START_SECTION_\nPersonalit\xc4\x83\xc8\x9bi politice\n_START_PARAGRAPH_\nNumele Kremlin a devenit o metonimie folosit\xc4\x83 pentru a denumi conducerea de partid \xc8\x99i stat a Uniunii Sovietice, regimul sovietic (1922 \xe2\x80\x93 1991), fiind sub\xc3\xaen\xc8\x9bele\xc8\x99i membrii s\xc4\x83i de frunte: secretarul general al PCUS, prim-ministrul, pre\xc8\x99edintele, mini\xc8\x99trii \xc8\x99i comisarii poporului. Mai este folosit, dar nu tot at\xc3\xa2t de intens ca \xc3\xaen epoca regimului sovietic, pentru a desemna guvernul Federa\xc8\x9biei Ruse.'